CHIC ยันรายได้ปี 66 โตตามเป้า หลัง Q1 โกยรายได้ 150 ล้านบาท
CHIC มองทิศทางไตรมาส 2/66 โต ทยอยรับรู้รายได้งานโครงการเพิ่ม เร่งเดินหน้าประมูลโครงการแนวราบ-แนวสูง ควบคู่กลยุทธ์พัฒนาศักยภาพช่องทางจำหน่ายออนไลน์-ออฟไลน์ พร้อมกิจกรรมการตลาดกระตุ้นยอดขาย ตอบโจทย์ความต้องการกำลังซื้อฟื้นตัว
CHIC มองทิศทางไตรมาส 2/66 โต ทยอยรับรู้รายได้งานโครงการเพิ่ม เร่งเดินหน้าประมูลโครงการแนวราบ-แนวสูง ควบคู่กลยุทธ์พัฒนาศักยภาพช่องทางจำหน่ายออนไลน์-ออฟไลน์ พร้อมกิจกรรมการตลาดกระตุ้นยอดขาย ตอบโจทย์ความต้องการกำลังซื้อฟื้นตัว
16 พ.ค. 2566

นายกิจจา ปัทมสัตยาสนธิ กรรมการผู้จัดการ บริษัท ชิค รีพับบลิค จำกัด (มหาชน) หรือ CHIC เปิดเผยว่า ทิศทางธุรกิจไตรมาส 2/66 มีแนวโน้มเติบโตดีขึ้น ธุรกิจงานโครงการทยอยส่งมอบงานและรับรู้รายได้เพิ่มเติม โดยบริษัทเดินหน้าประมูลงานใหม่ทั้งโครงการแนวราบ-แนวสูงเข้ามาอย่างต่อเนื่อง ขณะเดียวกัน เร่งขยายฐานลูกค้า สร้างโอกาสการเข้ารับงานให้ธุรกิจบริการออกแบบตกแต่งครบวงจร “Chic Design Studio”
นอกจากนี้ บริษัทเร่งเดินหน้าพัฒนาสินค้าใหม่อย่างต่อเนื่อง ทั้งเฟอร์นิเจอร์นำเข้าและผลิตในประเทศ เตรียมนำเข้าสินค้าตกแต่งบ้านให้หลากหลายมากขึ้น หลังจากในช่วงที่ผ่านมาบริษัทมีการชะลอการพัฒนาสินค้าและลดจำนวนชนิดสินค้าลง สาเหตุจากการแพร่กระจายของเชื้อไวรัสโควิด-19 โดยปัจจุบันสถานการณ์คลี่คลายอีกทั้งนโยบายการเปิดประเทศ ส่งผลให้ความต้องการสินค้าตกแต่งบ้านเพิ่มขึ้น
อีกทั้ง บริษัทเดินหน้ากลยุทธ์พัฒนาสินค้าเพื่อสร้างมูลค่าเพิ่มให้กับสินค้ามากขึ้น สร้างความได้เปรียบในการแข่งขัน ควบคู่กับการจัดกิจกรรมการตลาด โปรโมชั่นพิเศษต่าง ๆ เพื่อตอบโจทย์พฤติกรรมของผู้บริโภคที่เปลี่ยนไป คาดส่งผลให้ยอดขายโดยรวมและกำไรขั้นต้นปรับตัวดีขึ้นในทุกช่องทางการจำหน่าย ทั้งออนไลน์-ออฟไลน์ ผลักดันรายได้เติบโตตามเป้าหมายที่วางไว้
สำหรับผลประกอบการไตรมาส 1/2566 บริษัทมีรายได้รวม 150 ล้านบาท ลดลงจากช่วงเดียวกันของปีก่อนที่มีรายได้รวม 218 ล้านบาท และมีกำไรสุทธิ 0.79 ล้านบาท ลดลงจากช่วงเดียวกันปีก่อนที่มีกำไรสุทธิ 15 ล้านบาท
สาเหตุที่ผลประกอบการปรับตัวลดลง เนื่องจากงานโครงการบางแห่ง ดำเนินการก่อสร้างล่าช้า ส่งผลให้การเข้าตกแต่ง-ติดตั้งเฟอร์นิเจอร์ซึ่งถือเป็นขั้นตอนสุดท้าย ถูกเลื่อนการส่งมอบงานออกไป ทำให้การรับรู้รายได้ไม่เป็นไปตามแผนที่วางไว้ อย่างไรก็ตาม บริษัทคาดว่าจะทยอยส่งมอบงานและทยอยรับรู้รายได้เข้ามาเพิ่มเติมในช่วงไตรมาส 2/2566 เป็นต้นไป
อย่างไรก็ตาม ยอดขายสินค้าหน้าร้านและช่องทางออนไลน์เพิ่มขึ้น การใช้จ่ายต่อบิลอยู่ในระดับสูง อีกทั้งบริษัทเริ่มรับรู้รายได้จากการให้บริการพื้นที่เช่าสาขาราชพฤกษ์ และเตรียมเข้าดำเนินการปรับปรุงพื้นที่สาขาบางนา รองรับความต้องการผู้เช่ารายใหม่ๆ ช่วยสร้างรายได้ประจำต่อเนื่อง